als_Latn dik_Latn sag_Latn
Shqipëria, Kosova dhe Maqedonia solidarizohen me popullin francez
Zyrtarët e lartë të Shqipërisë, Kosovës dhe Maqedonisë kanë dënuar sulmet e së premtes në Paris dhe kanë shprehur solidaritetin me popullin francez, raporton Anadolu Agency (AA).
Pas sulmeve në fjalë ka reaguar kryeministri i Shqipërisë, Edi Rama, duke i konsideruar sulmet në kryeqytetin francez si një luftë e vërtetë.
Rama nëpërmjet një postimi në profilin e tij zyrtar në rrjetin social Twitter shprehet “Mbështetje totale nga Shqipëria për Francën dhe qeverinë e saj në këto momente të tmerrit dhe pikëllimit”.
Presidentja e Kosovës, Atifete Jahjaga deklaroi se është e shokuar nga sulmet terroriste në Paris dhe nga humbja e një numri të madh jetë njerëzish në këto sulme. Jahjaga përmes profilit në Faceebo theksoi se: "Ndan dhimbjen me Francën dhe qëndrojmë me popullin francez kundër terrorizmit"
Ndërkohë kryeministri i Republikës së Kosovës, Isa Mustafa, nëpërmjet një deklarate, ka shprehur dhimbjen e tij të thellë për viktimat e sulmeve të së premtes mbrëma në Paris të Francës, duke dënuar fuqishëm përpjekjet e terrorizimin ndaj popullit francez me akte mizore e terroriste, përmes të cilave po synohet të mbillet frika në krejt botën e civilizuar.
“Në këto momente të vështira, ne ndajmë dhimbjen me popullin dhe institucionet e Francës, por edhe me mbarë botën demokratike, e cila duhet të mobilizohet fuqishëm për ta mundur të keqen që po i kanoset njerëzimit”, ka theksuar kryeministri Mustafa, duke shprehur në emrin e tij dhe të institucioneve e qytetarëve të Kosovës ngushëllime familjeve të viktimave, ndërsa të plagosurve shërim sa më të shpejt.
Ndërkohë në lidhje me sulmet në Paris ka reaguar edhe ministri i Jashtëm i Maqedonisë, Nikola Poposki, nëpërmjet një statusi në Twitter, duke shprehur ngushëllimet për familjarët e viktimave dhe solidaritetin me shtetin francez. /AA/
als_Latn als_Latn als_Latn als_Latn als_Latn als_Latn als_Latn als_Latn